সুন্দর রক্তচক্ষু   পাখিটির নাম “রক্তচক্ষু”। ছবিটি ৯ এপ্রিলে আপলোড করেছেন শ্রেষ্ঠ সরকার। নিকন ডি৭৫০০ মডেলের ক্যামেরায় তোলা এই সুন্দর রক্তচক্ষুর শরীর পুরোটা না হলেও সুন্দর ও সুস্পষ্টভাবে ফুটে উঠেছে।   লড়াকু পাখি   পাখিগুলোর নাম গোবক। নিকন ডি৭১০০ ক্যামেরায় এই পাখিগুলোর ছবি অপু জামান আপলোড করেছেন ১০ এপ্রিলে। দুটি পাখির দুষ্টুমির ছলে করা লড়াইয়ের ছবি উনি সুস্পষ্টভাবে তুলে আবহমান বাংলার পাখিদের দুষ্টুমির সংস্কৃতিকে তুলে ধরে ন্যায়বিচার করেছেন বলে আমার বিশ্বাস।   অপেক্ষারত পাখি   মায়াবী এই পাখিটির নাম সেকরা বসন্ত বাউড়ি। সুন্দর রঙ ও চোখের এই চমৎকার পাখিকে দেখলে মন জুড়িয়ে যায়। এই অসাধারণ পাখির ছবি খাজা মইনুদ্দিন বাবলু প্রতিযোগিতার জন্য আপলোড করেছেন ৬ মার্চে। নিকন ডি৩৩০০ ক্যামেরায় তোলা ছবিটি দেখলে যেন মনে হয় এই মায়াবী পাখিটি অপেক্ষা করে আছে কারো জন্য, কিন্তু অনেক অপেক্ষা করেও যেন তার দেখা পাওয়া যাচ্ছেনা।   অফিসগামী পেঁচা!   খুঁড়ুলে পেঁচা, যার নিবাস গাছের কোটরের মধ্যে। ক্যানন ইওএস আর৭ মডেলের ক্যামেরায় তোলা ছবিতে তোলা এই চিন্তাশীল পাখির অবয়ব ফুটে উঠেছে। দেখে মনে হচ্ছে যেন পাখিটিকে দ্রুত কোথাও যেতে হবে। ৯ এপ্রিলে ছবিটি আপলোড করেছেন অপু জামান।   যেন একটি জীবন্ত বিমান   কালিম পাখিটির ছবি তারিখ হাসান টাঙ্গুয়ার হাওর থেকে তুলেছিলেন। ক্যানন ইওএস ৮০ডি ক্যামেরায় উড়ে যাওয়ার মুহূর্তে পাখিটির স্থিরচিত্র তুলে তারিখ হাসান দক্ষতার পরিচয় দিয়েছেন। যেন দেখে মনে হচ্ছে পাখিটিকে এখনই কোথাও যেতে হবে। ছবিটি প্রতিযোগিতার জন্য ৬ মার্চে আপলোড করা হয়।  .......   খান মাশুক আহমেদের তোলা এই ছবিতে একটি কাঠময়ূরকে দেখা যাচ্ছে। এই বিরল প্রজাতির পাখির ছবি ক্যানন ইওএস ৭ডি মার্ক ২ মডেলের ক্যামেরায় তুলে ২৭ মার্চে আপলোড করা হয়েছে। এমন একটি বিরল প্রজাতির পাখির ছবি তুলে প্রতিযোগিতায় জমা দেওয়ার জন্য প্রতিযোগীকে ধন্যবাদ।   কপি অ্যান্ড পেস্ট   পাখিগুলোর নাম জানিনা। ২০ মার্চে হৃদয় মুন নামক অ্যাকাউন্ট থেকে আপলোড করা হয়েছে। লেখা আছে ছবিটি সুনামগঞ্জ থেকে তোলা হয়েছে। আমার ধারণা ছবিটি টাঙ্গুয়ার হাওরে তোলা, যদিও ভুল হতে পারে। ক্যানন ইওএস ৬ডি ক্যামেরায় তোলা ছবিটিতে একই জাতের এতগুলো পাখিকে একসাথে দাঁড়াতে দেখে আমার কম্পিউটারে ভুলে অনেক বার ক্লিক করার পর যা ঘটে তার কথা মনে পড়ে যায়।   দুই বন্ধুর আড়ি   পাখি দুটির নাম বেগুনি কালিম। রাজশাহীতে সাজিদ ফুজিফিল্ম এক্স-টি১৩০ ২ মডেলের ক্যামেরায় তুলে ২০ মার্চে প্রতিযোগিতার জন্য জমা দেন। পাখিগুলো এমন ভঙ্গিমায় দাঁড়িয়ে আছে যেন মনে হচ্ছে ঝগড়া হওয়ার পর তারা দুজন দুজনের প্রতি রাগ করে মুখ ফিরিয়ে নিয়েছে। যেন আর কোনদিন তারা একে অপরের চেহারা দেখতে চায় না।   সেলিব্রিটি টিয়া   টিয়া পাখি চিনেন না এমন মানুষ হয়তো খুব কম পাওয়া যাবে। এই পাখির সবুজ পালক ও লাল ঠোঁট দেখলে ছোটবেলা থেকেই আমার মনে এক ধরনের প্রশান্তি কাজ করে যা বুঝিয়ে বলা কঠিন। ছবির এই টিয়াকে দেখে মনে হচ্ছে যেন কেউ তার বাড়ির দরজার কড়া নেড়ে তাকে ঘুম থেকে তুলেছেন আর তাই টিয়া মশাই রেগে গিয়ে সেই ব্যক্তির দিকে তাকিয়ে আছে। এই সুন্দর ছবিটি লিসান খান নিকন ডি৭২০০ ক্যামেরায় তুলে ৯ এপ্রিলে আপলোড করেছেন।   খোঁজ দ্য সার্চ   পাখিগুলোর নাম ধলাকোমর মুনিয়া। শুকোতে দেওয়া ধান খাওয়ার সময় ক্যানন ইওএস ৮০ডি দিয়ে ছবিটি তুলেছেন রাফাত। দেখে মনে হচ্ছে যেন তোলপাড় করে পাখিগুলো কিছু খুঁজছে। কে জানে, হয়তো পাখিগুলো তাদের হারানো মোবাইল খুঁজছে! ছবিটি ৯ এপ্রিলে আপলোড হয়েছে। বনে-জঙ্গলে না গিয়েও যে পাখির সুন্দর ছবি তোলা সম্ভব তার প্রমাণ এই ছবিটি।   খাবার খেয়ে যা   পাখি দুটির নাম ছোট পানচিল। রাজশাহী থেকে খান মাশুক আহমেদের এই ছবি প্রতিযোগিতার জন ৩ এপ্রিলে আপলোড না করলে জানতেই পারতাম না যে এমন নামে কোন পাখি আছে। ছবিটির বিবরণে লেখা আছে “প্রজনন মৌসুমে জোড়া তৈরির জন্য স্ত্রী পাখিকে খুশি করতে পুরুষ পাখিরা পানিতে ছোঁ মেরে মাছ শিকার করে নিয়ে আসে এবং ঠোঁটে তুলে খাইয়ে দেয়”। যদিও দেখে মনে হচ্ছে যে মা তার বাচ্চাকে স্কুলে পাঠানোর আগে জোর করে দ্রুত খাবার খাইয়ে দিচ্ছে। ক্যানন ইওএস ৭ডি মার্ক ২ ক্যামেরায় তোলা এই দুর্লভ মুহূর্তের ছবিটি আপলোড করে আমাদের দেখার সুযোগ করে দেওয়ার জন্য প্রতিযোগীকে অসংখ্য ধন্যবাদ জানাই।   সংসারী পাখি   এই দুটি বড় বসন্ত বৌরির ছবি সিলেটের সাতছড়ি জাতীয় উদ্যান থেকে তুলেছেন আবির। নিকন ডি৫০০ ক্যামেরায় তুলে ছবিটি ৩ এপ্রিলে আপলোড করা হয়েছে। ছবিটির পাখিদের বেঁচে থাকার সংগ্রামের সাথে মানব দম্পতির দৈনন্দিন সংগ্রামের অদ্ভুত মিল পাওয়া যায়।   শকুনের দোয়ায় গরু মরে না   শকুন বর্তমানে খুব একটা দেখা যায়না। তবে এই শকুনদের ছবি খান মাশুক আহমেদ সুন্দরবন থেকে তুলে ৯ এপ্রিলে আপলোড করেছেন। আমার ধারণা, ভবিষ্যত প্রজন্ম হয়তো শকুনদের চিনতেই পারবেনা। এই শকুনের প্রসঙ্গ আসলেই মনে পড়ে যায় একটি বাগধারা – শকুনের দোয়ায় গরু মরে না। এই শকুনদের সাথে আমি মিল পাই বর্তমান সমাজে “পাশের বাসার ভাবি” নামক চরিত্রের সাথে, যারা পাশের বাড়িতে গিয়ে অযথা গল্প করে সমস্যার সৃষ্টি করবে এবং অন্যের খারাপ চাইবে। তাদেরকে তুলনা করার জন্য এই শকুন ছাড়া অন্য কোন উপযুক্ত পাখি হয়তো পাওয়া যাবেনা।   অতুলনীয়   পাখিগুলোর নাম বাবুনাই বা উদয়ী ধলা-চোখ। নিকন ডি৫০০ ক্যামেরায় ছবিটি তুলে ৩০ মার্চে আপলোড করেন সুদীপ্তা মল্লিক। এই চমৎকার ছবিটি আপলোড করার জন্য উনাকে অনেক ধন্যবাদ। ছবিটির দিকে যেন সারাজীবন তাকিয়ে থাকা যাবে। আমার কাছে এই ছবিটি সবচেয়ে বেশি ভালো লেগেছে।   লাইট, ক্যামেরা, অ্যাকশান!   দুটি দাগি রাজহাঁস একে অপরের দিকে মুখোমুখি অবস্থানে দাঁড়িয়ে আছে। যেন মনে হচ্ছে সিনেমার পরিচালক শুটিংয়ের জন্য তাদের দাঁড়া করিয়ে রেখেছে, কিন্তু দুটি অভিনেতা সংলাপ ভুলে একে অপরের দিকে ফ্যালফ্যাল করে তাকিয়ে আছে। ৯ এপ্রিলে লিসান খান ছবিটি আপলোড করেছে। শীতকালে নিকন ডি৭১০০ ক্যামেরায় তোলা এই পাখিগুলোর নিবাস আমাদের দেশে নয়। শীতের মৌসুমে বেড়াতে আসা এই পাখিগুলো দেখতে সাদামাটা হলেও সুন্দর।